ओवरब्रिज के नीचे फाटक के पास मुर्गा, बकरा और सूअर के मीट की कई दुकानें हैं। यहां एक शराब की दुकान भी है। अंडों के ठेलों की भी भरमार रहती है। ओवरब्रिज पर चढ़ने-उतरने की सीढ़ियां हैं। दोनों ओर घनी आबादी और रेलवे स्टेशन तथा चौपला करीब होने से यहां आनेजाने वालों, खासकर पैदल लोगों की भारी तादाद रहती है। बुध, शुक्र और सोमवार, सप्ताह के तीन दिन यहां अलग-अलग स्थानों पर पैठ लगती है। ऐसे मौके पर तो यहां से गुजरने वालों की भीड़ और भी बढ़ जाती है। इन तीनों दिनों में ही मांस विक्रेता भी अधिक आते हैं। ऐसे में पुल के नीचे पूरी सड़क पर जगह-जगह तख्त लगाकर मांस विक्रेता खुलकर बेजुबानों का मांस बेचते हैं। मौके पर उन्हें काटकर अनावश्यक अंग सड़क व नालियों में डाल देते हैं। इससे पूरा इलाका गंदगी और दुर्गंध के कारण नारकीय रुप ले लेता है। कव्वे और दूसरे पक्षी अनावश्यक अंगों को लेकर निकटस्थ घरों की छतों या आंगन में खड़े पेड़ों पर बैठकर खाते हैं। आपसी छीनाझपटी में आंगन में गंदगी गिरती रहती है।